ગુજરાત વિધાનસભાની ચૂંટણી માટે પ્રથમ તબક્કાનું મતદાન એક તરફ ચાલી રહ્યું છે. ત્યાં બીજી તરફ અનેક વિસ્તારોમાંથી ઈલેક્ટ્રોનિક વોટિંગ મશીનો(EVM) ખરાબ થવાના સમાચારો પણ સામે આવી રહ્યા છે. પ્રથમ તબક્કામાં જ્યાં સૂરત, સૌરાષ્ટ્ર અને કચ્છમાં મતદાન થઈ રહ્યું છે. ત્યાં લગભગ 98 જેટલા EVM ખરાબ થવાની ફરિયાદો સામે આવી છે. જેમાંથી માત્ર 70 જેટલી ફરિયાદો તો એકલા સૂરતના શહેરી વિસ્તારોમાંથી જ મળી છે. આ સિવાય કચ્છના ભૂજમાંથી 9, મુંદ્રામાંથી 2, રાપરમાંથી 1, અબડાસામાંથી 1 ફરિયાદ મળી છે. જો સૌરાષ્ટ્રની વાત કરવામાં આવે તો અમરેલીમાંથી 3, રાજુલામાંથી 3 EVM ખરાબ થયા હોવાનું સામે આવ્યું છે. જે કોઈપણ સ્થળે EVM ખરાબ થયા છે, ત્યાં નવા EVM તરત જ મોકલી આપવામાં આવ્યા હતા. આટલું જ નહીં રાજકોટ પૂર્વની એક બેઠક પર મતદાન દરમિયાન મોબાઈલથી વીડિયોગ્રાફી કરવાની ઘટના પણ સામે આવી છે. જેની ફરિયાદ મળ્યા બાદ ઝોનલ અધિકારીએ તપાસના આદેશ આપી દીધા છે. આજે પ્રથમ તબક્કામાં 89 બેઠકો માટે મતદાન ચાલી રહ્યું છે.